Hluti af olíubryggju losnaði í Stykkishólmi Hluti af olíubryggju losnaði við höfnina í Stykkishólmi í morgun og hangir nú í miðri höfn . Tveir bátar lágu við bryggjuna þegar hún losnaði og eins og sjá má á meðfylgjandi mynd er annar þeirra enn við hana . Að sögn Hrannars Péturssonar hafnarvarðar skapaðist aldrei nein hætta og að líklegasta skýringin sé að farið hafi lás í keðju . „ Það er ekki hægt að kenna veðrinu um þó það hafi kannski hjálpað til . Skipt var um allar keðjur á bryggjunni í fyrra og því þykir okkur líklegast að lás hafi losnað . Þetta er aðeins hluti af olíubryggjunni og því engir olíutankar eða leiðslur sem fóru , “ segir Hrannar . Aðspurður hvort bryggjan geti færst enn lengra segir hann svo ekki vera . „ Þetta er þannig að ef ein keðja fer er önnur sem tekur við . Þetta var í raun versta keðjan sem gat losnað og því fór bryggjan eins langt og hún mögulega kemst . “ Hrannar segir að bryggjan verði dregin til baka þegar veður gengur niður , líklegast á fimmtudag . Þá verði einnig fenginn kafari til þess að meta aðstæður .